**Projektas**

|  |
| --- |
| **PLUNGĖS RAJONO SAVIVALDYBĖS  TARYBA** |
| **SPRENDIMAS**  **DĖL SOCIALINIŲ PASLAUGŲ KAINŲ PLUNGĖS RAJONO SAVIVALDYBĖJE NUSTATYMO** |
| 2022 m. lapkričio 24 d. Nr. T1- |
| Plungė |

Vadovaudamasi Lietuvos Respublikos vietos savivaldos įstatymo 6 straipsnio 12 punktu, 16 straipsnio 2 dalies 37 punktu, Lietuvos Respublikos socialinių paslaugų įstatymo 13 straipsnio 4 dalies 9 punktu, Socialinių paslaugų finansavimo lėšų ir apskaičiavimo metodikos, patvirtintos Lietuvos Respublikos Vyriausybės 2006 m. spalio 10 d. nutarimu Nr. 978 „Dėl Socialinių paslaugų finansavimo lėšų ir apskaičiavimo metodikos patvirtinimo“, 20, 21, 22 ir 32 punktais, Socialinės priežiūros akreditavimo tvarkos aprašo, patvirtinto Lietuvos Respublikos socialinės apsaugos ir darbo ministro 2020 m. birželio 30 d. įsakymu Nr. A1-622 „Dėl Socialinės priežiūros akreditavimo tvarkos aprašo patvirtinimo“, 16 punktu ir atsižvelgdama į socialines paslaugas teikiančių įstaigų pateiktus paskaičiavimus, Plungės rajono savivaldybės taryba n u s p r e n d ž i a :

1. Nustatyti maksimaliai finansuojamų socialinių paslaugų, teikiamų Plungės rajono savivaldybės biudžetinėse ir (ar) kitose akredituotas paslaugas teikiančiose įstaigose, kainų Plungės rajono gyventojams dydžius:

1.1. Biudžetinėje įstaigoje Plungės socialinių paslaugų centre teikiamų bendrųjų ir specialiųjų (socialinės priežiūros ir socialinės globos) socialinių paslaugų vienam asmeniui kainas:

1.1.1. transporto (specialaus) organizavimas – 0,74 Eur už kilometrą;

1.1.2. maitinimo organizavimas:

1.1.2.1. labdaros valgykloje pietus gaunantiems asmenims – 2,50 Eur per dieną;

1.1.2.2. Dienos centre socialines paslaugas gaunantiems asmenims, kai maitinama vieną kartą per dieną – 2,50 Eur per dieną;

1.1.2.3. Dienos centre socialines paslaugas gaunantiems asmenims, kai maitinama du kartus per dieną – 4,00 Eur per dieną;

1.1.3. pagalba į namus – 9,21 Eur už valandą;

1.1.4. socialinių įgūdžių ugdymas, palaikymas ir (ar) atkūrimas Dienos centre:

1.1.4.1. be maitinimo – 2,75 Eur už valandą;

1.1.4.2. kai maitinama vieną kartą per dieną – 3,06 Eur už valandą;

1.1.4.3. kai maitinama du kartus per dieną – 3,25 Eur už valandą;

1.1.5. Palydėjimo paslauga jaunuoliams (su apgyvendinimu) – 8,33 Eur už parą;

1.1.6. intensyvi krizių įveikimo pagalba (su apgyvendinimu) – 21,45 Eur už parą;

1.1.7. pagalba globėjams (rūpintojams), budintiems globotojams, įtėviams ir šeimynų steigėjams, dalyviams ar besirengiantiems jais tapti – 10,78 Eur už valandą;

1.1.8. dienos socialinė globa Dienos centre:

1.1.8.1. be maitinimo – 5,80 Eur už valandą;

1.1.8.2. kai maitinama vieną kartą per dieną – 6,11 Eur už valandą;

1.1.8.3. kai maitinama du kartus per dieną – 6,30 Eur už valandą;

1.1.9. dienos socialinė globa asmens namuose – 9,57 Eur už valandą;

1.1.10. trumpalaikė/ilgalaikė socialinė globa Bendruomeniniuose vaikų globos namuose – 75,57 Eur už parą.

1.2. Biudžetinėje įstaigoje Plungės krizių centre teikiamų specialiųjų (socialinės priežiūros) socialinių paslaugų vienam asmeniui kainas:

1.2.1. laikinas apnakvindinimas – 16,34 Eur už parą;

1.2.2. apgyvendinimas nakvynės namuose – 16,34 Eur už parą;

1.3. kitose akredituotas paslaugas teikiančiose įstaigose teikiamų specialiųjų socialinių paslaugų vienam asmeniui kainas:

1.3.1. apgyvendinimas apsaugotame būste – 525,00 Eur per mėnesį;

1.3.2. vaikų dienos socialinė priežiūra – 30,00 Eur per mėnesį.

2. Nustatytus ir patvirtintus maksimalius socialinių paslaugų išlaidų finansavimo dydžius Plungės rajono gyventojams Savivaldybės biudžetinėse įstaigose taikyti Savivaldybės finansuojamose kitose ir (ar) akredituotas paslaugas teikiančiose įstaigose.

3. Pripažinti netekusiais galios:

3.1. Plungės rajono savivaldybės tarybos 2015 m. liepos 30 d. sprendimą Nr. T1-210 „Dėl Plungės krizių centre teikiamos apgyvendinimo paslaugos kainos nustatymo“;

3.2. Plungės rajono savivaldybės tarybos 2020 m. balandžio 23 d. sprendimą Nr. T1-59 „Dėl Plungės socialinių paslaugų centro teikiamų socialinių paslaugų kainų nustatymo ir kai kurių savivaldybės tarybos sprendimų pripažinimo netekusiais galios“;

3.3. Plungės rajono savivaldybės tarybos 2021 m. gegužės 27 d. sprendimą Nr. T1-144 „Dėl Plungės socialinių paslaugų centro bendruomeniniuose vaikų globos namuose teikiamos ilgalaikės (trumpalaikės) globos paslaugos kainos patvirtinimo“ ;

3.4. Plungės rajono savivaldybės tarybos 2022 m. kovo 24 d. sprendimo Nr. T1-64 „Dėl Socialinės priežiūros – palydėjimo paslaugos jaunuoliams – teikimo Plungės socialinių paslaugų centre tvarkos aprašo ir palydimosios paslaugos jaunuoliams kainos patvirtinimo“ 2 punktą.

4. Nustatyti, kad sprendimas įsigalioja 2023 m. sausio 1 dieną.

5. Paskelbti šį sprendimą Teisės aktų registre ir Plungės rajono savivaldybės interneto svetainėje [www.plunge.lt](http://www.plunge.lt) .

Savivaldybės meras

SUDERINTA:

Administracijos direktorius Mindaugas Kaunas

Administracijos direktoriaus pavaduotojas Mantas Česnauskas

Protokolo skyriaus kalbos tvarkytoja Simona Grigalauskaitė

Juridinio ir personalo administravimo skyriaus vedėjas Vytautas Tumas

Sprendimą rengė Socialinės paramos skyriaus vedėja Jolanta Puidokienė

**SOCIALINĖS PARAMOS SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

|  |
| --- |
| **,,** **DĖL SOCIALINIŲ PASLAUGŲ KAINŲ PLUNGĖS RAJONO**  **SAVIVALDYBĖJE NUSTATYMO“** |
| 2022 m. lapkričio 8 d.  Plungė |

**1. Parengto teisės akto projekto tikslai, uždaviniai, problemos esmė.**

Sprendimo projekto tikslas – nustatyti Plungės rajono savivaldybės biudžetinėse įstaigose, ir (ar) kitose akredituotas paslaugas teikiančiose įstaigose, kainų Plungės rajono gyventojams dydžius, planuojant socialines paslaugas bei užtikrinat jų teikimą Plungės rajono savivaldybėje (toliau – Savivaldybė).

**2. Kaip šiuo metu yra sprendžiami projekte aptarti klausimai.**

Šiuo metu Savivaldybėje yra patvirtinti ne visi socialinių paslaugų teikimo Plungės rajono gyventojams kainų dydžiai arba patvirtinti paslaugų teikimo įkainiai, atsižvelgiant į socialinių paslaugų teikimo ir organizavimo išlaidas, šių išlaidų efektyvų panaudojimą ir socialinių paslaugų teikimo ypatumus Savivaldybės teritorijoje, yra per maži, o kai kurios socialinės paslaugos dar neišplėtotos. Todėl vadovaujantis teisės aktais būtina kasmet peržiūrėti / patvirtinti socialinių paslaugų kainas. Socialinių paslaugų rūšys yra reglamentuotos Socialinių paslaugų kataloge, kuris patvirtintas Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-93 „Dėl socialinių paslaugų katalogo patvirtinimo“ (nauja redakcija įsigaliojo nuo 2022 m. liepos 1 d.).

**3. Kodėl būtina priimti sprendimą, kokių pozityvių rezultatų laukiama.**

Vadovaudamasi Socialinių paslaugų finansavimo ir lėšų apskaičiavimo metodikos, patvirtintos Lietuvos Respublikos Vyriausybės 2006 m. spalio 10 d. nutarimu Nr. 978 „Dėl Socialinių paslaugų finansavimo ir lėšų apskaičiavimo metodikos patvirtinimo“ (nauja redakcija įsigaliojo nuo 2022 m. liepos 1 d.), 32 punktu, Savivaldybė nustato maksimalų socialinės globos ir socialinės priežiūros paslaugų išlaidų finansavimo savo teritorijos gyventojams dydį. Konkrečiam asmeniui teikiamų socialinių paslaugų išlaidų finansavimo dydis priklauso nuo asmens finansinių galimybių mokėti už socialines paslaugas, įvertintų vadovaujantis Mokėjimo už socialines paslaugas tvarkos aprašu. Iki šio teisės akto pakeitimo buvo nustatomas tik maksimalus socialinės globos paslaugų išlaidų finansavimo dydis. Nuo 2022 m. liepos 1 d. yra nustatyta, kad savivaldybės turi nustatyti ir socialinės priežiūros paslaugų maksimalų finansavimo dydį.

Nuo 2022 m. sausio 1 d. gyventojams yra teikiamos tik akredituotos socialinės priežiūros paslaugos ir šių paslaugų nereikia pirkti viešųjų pirkimų būdu. Iki šiol didžiausi šių socialinių paslaugų teikėjai yra Savivaldybės biudžetinės įstaigos, tačiau Savivaldybės administracija akredituoja daugiau įstaigų, kurios nori teikti šias socialines paslaugas Plungės rajono gyventojams. Kiekviena įstaiga nusistato savo teikiamų paslaugų kainas. Įstaigų nustatytos kainos skiriasi, tad norint užtikrinti veiksmingą socialinių paslaugų teikimą ir siekiant racionaliai naudoti turimus išteklius, siūloma nustatyti maksimalius socialinių paslaugų išlaidų finansavimo dydžius Plungės rajono gyventojams Savivaldybės biudžetinėse įstaigose, juos taikyti Savivaldybės finansuojamose socialines paslaugas kitose akredituotas paslaugas teikiančiose įstaigose, kurias gyventojai gali rinktis kaip socialinių paslaugų teikėją.

Priėmus sprendimą, bus sudarytos galimybės socialines paslaugas teikiančioms įstaigoms teikti socialines paslaugas, Savivaldybei organizuoti trūkstamų paslaugų teikimą Plungės rajono gyventojams. Paslaugų gavėjai turės galimybę pasirinkti paslaugos teikėją.

**4. Siūlomos teisinio reguliavimo nuostatos.**

Sprendimo projektu bus nustatytos Savivaldybės gyventojams teikiamų socialinių paslaugų kainos, kuriomis vadovaujantis bus apmokama už paslaugų teikimą šias paslaugas teikiančioms įstaigoms.

**5. Pateikti skaičiavimus, išlaidų sąmatas, nurodyti finansavimo šaltinius.**

Rengiant šį sprendimo projektą finansavimo dydžiai už socialines paslaugas išnagrinėti, atsižvelgiant į Socialinių paslaugų priežiūros departamento prie Socialinės apsaugos ir darbo ministerijos informaciją apie per 12 paskutinių mėnesių (iki 2022 m. kovo 1 d.) savivaldybėse pirktų ar finansuotų socialinių paslaugų vidutines kainas, Savivaldybės biudžetinių įstaigų ir kitų įstaigų, teikiančių šias paslaugas, nustatytas kainas. Paslaugų, kurių neteikia Savivaldybės biudžetinės įstaigos, tačiau šių paslaugų teikimą Savivaldybė privalo užtikrinti, siūloma tvirtinti paslaugų teikėjų pateiktais paskaičiavimais.

Lentelėje pateikti duomenys, kuriais buvo vadovaujamasi siūlant nustatyti maksimalius socialinių paslaugų finansavimo dydžius:

|  |  |  |  |
| --- | --- | --- | --- |
| Socialinės paslaugos pavadinimas | SPPD informacija apie vidutines kainas savivaldybėse  (iki 2022-03-01) | Paslaugų teikėjų nustatytos kainos ir  mato vnt.:  km. – kilometras  d. – diena  p. – para  val. – valanda  mėn. – mėnuo | Siūloma |
| **Bendrosios socialinės paslaugos** | | |  |
| Transporto organizavimas (specialaus) | Vid. 0,55 Eur/km.  Min. 0,15 Eur/km.  Maks. 2,46 Eur/km. | 0,74 Eur/km. | **0,74 Eur už kilometrą** |
| Maitinimo organizavimas: | Vid. 2,20 Eur/kart.  Min. 0,30 Eur/kart.  Maks. 13,30 Eur/kart. |  | |
| pietūs labdaros valgykloje asmeniui | 2,50 Eur/d. | **2,50 Eur per dieną** |
| Įstaigoje socialines paslaugas gaunantiems asmenims, kai maitinama vieną kartą per dieną | 2,50 Eur/ d. | **2,50 Eur per dieną** |
| Įstaigoje socialines paslaugas gaunantiems asmenims, kai maitinama du kartus per dieną | 4,00 Eur/ d. | **4,00 Eur per dieną** |
| **Socialinės priežiūros paslaugos** | | | |
| Pagalba į namus | Vid. 6,00 Eur/val.  Min. 2,03 Eur/val.  Maks. 10,40 Eur/val. | 7,92 Eur/ val. 10,50 Eur/val. | **9,21 Eur už valandą** |
| Socialinių įgūdžių ugdymas ir palaikymas ir (ar) atkūrimas socialinių paslaugų įstaigoje | Vid. 6,85 Eur/val.  Min. 0,72 Eur/val.  Maks. 21,60 Eur/val. | Be maitinimo 2,75 Eur/ val. | **2,75 Eur už valandą** |
| Kai maitinama vieną kartą – 3,06 Eur/val. | **3,06 Eur už valandą** |
| Kai maitinama du kartus – 3,25 Eur/val. | **3,25 Eur už valandą** |
| Palydėjimo paslauga jaunuoliams (su apgyvendinimu) | Nebuvo informacijos | 8,33 Eur/ p. 250,07 Eur/mėn. | **8,33 Eur už parą** |
| Laikinas apnakvindinimas | Vid. 13,86 Eur/para  Min. 2,80 Eur/para.  Maks. 45,00 Eur/para | 16,34 Eur/p. | **16,34 Eur už parą** |
| Apgyvendinimas nakvynės namuose | Vid. 12,59 Eur/para  Min. 3,57 Eur/para.  Maks. 34,80 Eur/para. | 16,34 Eur/p.  490,28 Eur/mėn. | **16,34 Eur už parą** |
| Intensyvi krizių įveikimo pagalba (su apgyvendinimu) | Vid. 20,20 Eur/para  Min. 0,47 Eur/para  Maks. 75,75 Eur/para | 21,45 Eur/parą, 643,50 Eur/mėn. | **21,45 Eur už parą** |
| Pagalba globėjams (rūpintojams), budintiems globotojams, įtėviams ir šeimynų steigėjams, dalyviams ar besirengiantiems jais tapti | Vid. 11,36 Eur/ val.  Min. 1,22 Eur/val.  Maks. 53,57 Eur/val. | 10,78 Eur/ val. | **10,78 Eur už valandą** |
| Apgyvendinimas apsaugotame būste | Vid. 582,47 Eur/ mėn.  Min. 442,19 Eur/mėn.  Maks. 650,00 Eur/mėn. | 525,00 Eur/mėn. | **525,00 Eur per mėnesį** |
| Vaikų dienos socialinė priežiūra | Vid. 89,21 /mėn.  Min. 27 Eur/mėn.  Maks. 455,91 Eur/mėn. | Patvirtinta kaina  ne mažesnė kaip 30,00 Eur/mėn. | **30 Eur per mėnesį** |
| **Socialinės globos paslaugos** | | | |
| Dienos socialinė globa socialinių paslaugų įstaigoje | Vid. 5,68 Eur/ val.  Min. 1,30 Eur/val.  Maks. 10,38 Eur/val. | Be maitinimo 5,80 Eur/ val. | **5,80 Eur už valandą** |
| kai maitinama vieną kartą per dieną - 6,11 Eur/val. | **6,11 Eur už valandą** |
| kai maitinama du kartus per dieną - 6,30 Eur/val. | **6,30 Eur už valandą** |
| Dienos socialinė globa asmens namuose | Vid. 7,83 Eur/ val.  Min. 2,95 Eur/val.  Maks. 17,25 Eur/val. | 7,14 Eur/val.  12,00 Eur/val. | **9,57 Eur už valandą** |
| Trumpalaikė/ilgalaikė socialinė globa Bendruomeniniuose vaikų globos namuose | Vid. 1 696,36 Eur /mėn.  1 655/32 Eur /mėn.  Min. 951,84 Eur/mėn.  886,00 Eur/mėn.  Maks. 2 693,00 Eur/mėn. | 75,57 Eur/parą,  2 267,00 Eur/mėn. | **75,57 Eur už parą** |
| Laikinas atokvėpis (kaip socialinė priežiūra ir socialinė globa) | Informacija nepateikta, nes paslauga nebuvo teikiama | **Pagal paslaugos rūšis taikyti tuos pačius įkainius** | |

Socialinių paslaugų finansavimo šaltiniai:

* asmens mokėjimo dalis, nustatyta vadovaujantis teisės aktais, reglamentuojančiais minėto dydžio nustatymą;
* Savivaldybės biudžeto ir valstybės biudžeto specialiosios tikslinės dotacijos Savivaldybės biudžetui, asmeniui su sunkia negalia socialinei globai organizuoti, dalis.

Bendrosios ir socialinės priežiūros paslaugos yra finansuojamos Savivaldybės biudžeto ir paslaugų gavėjo lėšomis.

Socialinė globa yra finansuojama valstybės biudžeto specialiosios tikslinės dotacijos (asmeniui su sunkia negalia) ir paslaugų gavėjo lėšomis.

**6. Nurodyti, kokius galiojančius aktus reikėtų pakeisti ar pripažinti netekusiais galios, priėmus sprendimą pagal teikiamą projektą.**

Nurodyta sprendimo projekto 3 punkte.

**7. Kokios korupcijos pasireiškimo tikimybės, priėmus šį sprendimą, korupcijos vertinimas.**

Nėra.

**8. Nurodyti, kieno iniciatyva sprendimo projektas yra parengtas.**

Plungės rajono savivaldybės administracijos Socialinės paramos skyriaus iniciatyva.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.**

Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.**

Priimtą ir patvirtintą sprendimą išsiųsti Plungės socialinių paslaugų centrui ir Plungės krizių centrui. Taip pat sprendimą paskelbti Teisės aktų registre ir Plungės rajono savivaldybės interneto svetainėje [www.plunge.lt](http://www.plunge.lt).

**11. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) **ir kita**.)

PRIDEDAMA:

1. Plungės socialinių paslaugų centro 2022 m. spalio 31 d. raštas Nr. S-1507 (1.10) ,,Dėl teikiamų socialinių paslaugų įkainių apskaičiavimo“ (pridedama).

2. Plungės krizių centro 2022 m. lapkričio 7 d. raštas Nr. SD-113,, Dėl teikiamų socialinių paslaugų įkainių apskaičiavimo“ (pridedama).

3. VšĮ ,,Nacionalinis socialinės integracijos institutas“ 2022 m. spalio 27 d. raštas Nr. SEN-22-797 ,,Dėl pagalbos į namus ir dienos socialinės globos namuose įkainio“ (pridedama).

4. NVO Žemaitijos psichikos negalią turinčių žmonių klubo „Telšių atjauta“ 2022 m. rugsėjo 7 d. potvarkis Nr. 80 ,,Dėl akredituotų socialinės priežiūros paslaugų įkainių keitimo“ (pridedama).

5. Vyriausybės atstovų įstaigos Vyriausybės atstovo Šiaulių ir Telšių apskrityse 2022 m. rugsėjo 23 d. raštas Nr. S5-117(5.16E) ,,Dėl socialinių paslaugų organizavimo ir teikimo savivaldybėse“ (pridedama).

6. <https://sppd.lrv.lt/lt/veiklos-sritys/socialiniu-paslaugu-vidutines-kainos>;

7. <https://e-seimas.lrs.lt/portal/legalAct/lt/TAD/8c528260399511eb8c97e01ffe050e1c/asr>.

Šis tarybos sprendimo projektas suderintas su:

Plungės socialinių paslaugų centro direktore Odeta Misiūniene;

Plungės krizių centro direktoriumi Gintaru Armaliu.

**12.** **Numatomo teisinio reguliavimo poveikio vertinimas** (pagrįsti, kokios galimos teigiamos, neigiamos pasekmės, priėmus projektą, kokių priemonių reikėtų imtis, kad neigiamų pasekmių būtų išvengta).**\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* |  | *nenumatomas* |
| *Finansams* |  | *nenumatomas* |
| *Socialinei aplinkai* |  | *nenumatomas* |
| *Viešajam administravimui* |  | *nenumatomas* |
| *Teisinei sistemai* |  | *nenumatomas* |
| *Kriminogeninei situacijai* |  | *nenumatomas* |
| *Aplinkai* |  | *nenumatomas* |
| *Administracinei naštai* |  | *nenumatomas* |
| *Regiono plėtrai* |  | *nenumatomas* |
| *Kitoms sritims, asmenims ar jų grupėms* |  | *nenumatomas* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėjai:

Plungės rajono savivaldybės administracijos

Socialinės paramos skyriaus vedėjaJolanta Puidokienė

Plungės rajono savivaldybės administracijos

Socialinės paramos skyriaus vyr. specialistė Kristina Karalienė